P6_TA(2004)0062

Euroopa Ülemkogu kohtumine ( 4. ja 5. novembril 2004 Brüsselis)

Euroopa Parlamendi resolutsioon Euroopa Ülemkogu 4.- 5. novembri 2004 Brüsseli kohtumise tulemuste kohta

Euroopa Parlament,

- võttes arvesse pärast 4.- 5. novembril 2004 Brüsselis toimunud Euroopa Ülemkogu kohtumist eesistujariigi poolt esitatud järeldusi (nõukogu dokument 14292/04);

- võttes arvesse Euroopa Ülemkogu raportit ja komisjoni aruannet Euroopa Ülemkogu 4.- 5. novembril 2004 toimunud kohtumise kohta;

- võttes arvesse vabadusel, turvalisusel ja õigusel rajaneva ala Haagi programmi;

- võttes arvesse oma kodukorra artikli 103 lõiget 2;

Lissaboni strateegia vahekokkuvõtte ja kõrgetasemelise aruande ettevalmistamine (Koki raport)

1. tervitab Euroopa Ülemkogu kinnitust tasakaalustatud Lissaboni strateegia kehtivuse ja asjakohasuse kohta koos majandusliku, sotsiaalse ja keskkonnamõõtega ning rõhutab, et selline tasakaal on oluline nii ühiskonna euroopaliku nägemuse kui ka Euroopa globaalse konkurentsivõime seisukohast; rõhutab ambitsioonika sotsiaalse ja keskkonnamõõtme tähtsust; taunib asjaolu, et strateegia ei ole seni suutnud anda enamikku loodetud tulemustest;

2. juhib tähelepanu Koki raporti järeldusele, et peamine takistus kiiremal liikumisel Lissaboni eesmärkide poole on olnud selle vilets rakendamine liikmesriikide poolt, ning kutsub üles keskendama sellele vahekokkuvõtte peatähelepanu ja andma asjakohaseid soovitusi, kaasates Euroopa, riiklikke ja piirkondlikke ametivõime; nõustub, et Lissaboni protsessi edusammude mõõtmiseks tuleb leida tõhusamaid viise;

3. nõustub raporti järeldusega, et Euroopa Parlament tuleb tihedamalt kaasata Lissaboni agenda järelevalve- ja elluviimise ergutamise protsessi; kinnitab, et Euroopa Parlament viib ühel tulevastest täiskogu istungitest läbi vahekokkuvõtte täismahus arutelu; võtab teadmiseks nn parema reguleerimise tegevuskava ja kohustub selles osalema kaasõigusloojana koos komisjoni ja nõukoguga;

4. leiab, et vajaliku kasvu saavutamiseks peaks Euroopa keskenduma nii struktuurireformidele kui ka ELi ja 25 valitsuse makromajanduslikule tegevusele, sealhulgas investeerimisele inimestesse, teadusuuringutesse ja innovatsiooni, et ergutada kasvu ja tööhõivet, ohustamata avalike vahendite stabiilsust ja jätkusuutlikkust;

5. usub, et Euroopa Ülemkogu peaks rõhutama keskkonnamõõdet ja eelkõige võitlust kliimamuutusega vastavalt Kyoto protokollile, ning rõhutab vajadust integreerida säästva arengu strateegia muutmine täielikult Lissaboni strateegiasse;

6. mõistab teadmistepõhise majanduse saavutamise kontekstis hukka asjaolu, et nõukogu ei suutnud taas saavutada kokkulepet ühenduse patentide osas, ning veelgi enam asjaolu, et ei ole täidetud eesmärki eraldada 3% SKTst investeeringuteks teadusuuringutele ja arengule;

7. tervitab demograafiliste tegurite tunnustamist ja palub Euroopa rahvastiku vananemisega seotud tegevust käsitleda poliitilise prioriteedina;

Vabadusel, turvalisusel ja õigusel rajanev ala: Haagi programm

8. võtab teadmiseks uue mitmeaastase programmi vastuvõtmise järgnevaks viieks aastaks;

9. tervitab Euroopa Ülemkogu ajaloolist otsust, et hiljemalt 1. aprilliks 2005 rakendatakse kõikides justiits- ja siseasjade valdkondades (IV jaotis), v.a seaduslik ränne, täielikult hääletamist kvalifitseeritud häälteenamusega koos kaasotsustamisega; meenutab, et sellega täidetakse Euroopa Parlamendi kauaaegne eesmärk järjestikustel valitsustevahelistel konverentsidel, ning palub komisjonil need uued demokraatlikud ja tõhusad otsustamismenetlused käivitada täismahus esimesel võimalusel;

10. meenutab, et EÜ asutamislepingu artikli 67 lõike 2 kohaselt peab nõukogu samaks kuupäevaks ja sama menetluse alusel kohandama Euroopa Ühenduste Kohtu volitustega seotud sätteid nimetatud küsimustes;

11. tervitab Haagi programmi rõhuasetust põhiõiguste, minimaalsete menetluslike kaitsemeetmete ja õigusemõistmisele juurdepääsu tagamisele; väljendab kahetsust põhiõiguste kaitsmiseks vajalike vahenditega seotud järjekindlusetuse ja vahendite puudumise üle;

12. rõhutab, et on vaja kiiresti vähendada ebaseaduslikku sisserännet ning et ainus edasiliikumise viis on järjekindel ja laiaulatuslik Euroopa varjupaiga- ja sisserändepoliitika; märgib kavatsust asuda Euroopa varjupaigasüsteemi teise etapi juurde, kuid meenutab Euroopa Ülemkogule, et direktiivi varjupaigamenetluste kohta ei ole veel vastu võetud;

13. rõhutab vajadust teha suuri ja olulisi edusamme laiaulatusliku Euroopa sisserändepoliitika rakendamisel ning nõuab sisserände küsimustes globaalse ja tasakaalustatud lähenemisviisi kasutamist, sealhulgas konkreetseid ettepanekuid, et tagada parimate riiklike tavade vahendamine seoses sisserändajate vastuvõtmise ja integreerimisega ning mittediskrimineerimisega; ja rõhutab, et ELi ühist varjupaigamenetlust, mis põhineb selle täideviimise kõrgetel standarditel ning ELi ja liikmesriikide rahvusvaheliste kohustuste täielikul tunnustamisel, peab täiendama päritolu- ja transiidipiirkondade toetamine;

14. võtab teadmiseks, et nõukogu peab tähtsaks vabadusel, turvalisusel ja õigusel rajaneva ala arendamist, eriti Ameerika Ühendriikides 11. septembril 2001. aastal ja Madridis 11. märtsil 2004. aastal toime pandud terrorirünnakute valguses, kuid rõhutab vajadust järgida tasakaalu õiguskaitsenõuete ning andmete ja põhivabaduste kaitse vahel;

15. rõhutab, et on oluline tagada vabadusel, turvalisusel ja õigusel rajaneva alale piisavate vahendite eraldamine uues finantsperspektiivis; märgib, et piisava rahastamiseta ei ole võimalik teostada Haagi programmis ette nähtud meetmeid;

16. tervitab eesistujariigi Hollandi kinnitust läbipaistvuse põhimõtte kohta, kuid väljendab kahetsust, et nõukogu ei ole kohustunud rakendama läbipaistvuse põhimõtet oma õigusloometegevuses enne põhiseaduse ratifitseerimist; kinnitab, et nimetatud põhimõte sisaldub juba EÜ asutamislepingu artiklis 207 ja pole põhjust edasiseks viivitamiseks;

17. rõhutab kodanikuõiguse piiriüleste takistustega jätkuva tegelemise olulisust, kuna juurdepääs kodanikuõigusele puudutab kodanike igapäevaelu ja parandab omakorda siseturu nõuetekohast toimimist; rõhutab, et on oluline, järgides vastastikuse tunnustamise põhimõtet, astuda konkreetseid praktilisi samme menetluslike erinevuste vähendamiseks õigussüsteemide vahel ja õigusalaste koolitusprogrammide loomiseks ning vajadusel kaaluda Euroopa kohtunike kooli asutamist;

Euroopa tutvustamine

18. võtab teadmiseks järeldused Euroopa tutvustamise kohta; tunnustades asjaolu, et põhiseaduse ratifitseerimisega seotud üksikkampaaniad on küll liikmesriikide ülesanne, rõhutab Euroopa Ülemkogu kollektiivset vastutust seoses põhiseaduse võimalikult kiire jõustamisega ning asjaolu, et seetõttu on põhiseaduse tutvustamise kampaania koordineerimiseks vajalik märkimisväärne juhtimistegevus ELi tasemel;

Iraak

19. väljendab muret seoses raskustega turvalisuse taastamisel ning tingimuste loomisel 2005. aasta jaanuariks planeeritud vabade ja õiglaste valimiste ettevalmistamiseks ning riigi ülesehitamiseks, et taastada selle täielik suveräänsus; väljendab muret ka käimasolevast sõjategevusest tingitud ohvrite üle tsiviilelanikkonna seas;

20. mõistab karmilt hukka kõik valimatu vägivalla aktid, terrorirünnakud ning pantvangide võtmise, mis toob kaasa palju ohvreid tsiviilisikute seas, ning meenutab ÜRO julgeolekunõukogu resolutsioonist 1546 [1] tulenevat kohustust kõikidele pooltele järgida tegutsemisel rahvusvahelist õigust ja inimõigusi;

21. pooldab Euroopa Ülemkogu deklaratsiooni ELi ja Iraagi suhete kohta ning jagab täielikult selles võetud kohustust ja otsusekindlust aidata kaasa Iraagi taastamisele ja taasintegreerimisele rahvusvahelisse kogukonda suveräänse, sõltumatu, turvalise, ühtse, jõuka ja demokraatliku partnerriigina; tervitab eriti selle eesmärgi saavutamiseks kavandatud meetmeid ja algatusi;

22. leiab, et 23. novembril 2004 Sharm el Sheikhis toimuv konverents on esimene samm ÜRO julgeolekunõukogu resolutsiooni 1546 ja rahvusvahelise õiguse rakendamise suunas;

23. nõuab, et üleminekuaja rahvusassamblee valimistele kaasataks võimalikult lai poliitiline spekter ning need valimised oleksid vabad ja õiglased, ning arvestab ELi toetusega nende valimiste ettevalmistamisel;

24. toetab otsust Iraagi rahastamispaketi kohta, kuid juhib tähelepanu nõukogu ebajärjekindlusele mitmete uute Iraagile suunatud programmide ja poliitika kinnitamisel, jättes osutamata, kas selleks tuleb kasutada paindlikkusinstrumenti või mitte; ning rakendades piiravat lähenemisviisi seoses ELi 2005. aasta eelarve täiendavate vahenditega; kordab oma kindlat seisukohta, et uusi vahendeid ei või eraldada muude välispoliitiliste prioriteetide arvelt;

25. avaldab kahetsust, et nõukogu ei võtnud seisukohta Rahvusvahelise Aatomienergiaagentuuri (IAEA) hoiatuste suhtes, mis puudutavad tuumarelva levikuga seotud ohte, ning kutsub rahvusvahelisi üksusi ja Iraagi ajutist valitsust üles tagama IAEAle viivitamatult piiramatu juurdepääs kõikidele Iraagi tuumaseadmetele, et viia läbi tuumarajatiste ning ka inimeste ja keskkonna võimaliku radioaktiivse saastatuse üldine hindamine, ning teavitama IAEAd täiel määral kogu tegevusest, mis on seotud Iraagi teadaolevate endiste tuumarajatistega;

26. toetab ELi ettepanekut lähetada Iraaki "integreeritud politsei-, õigusriigi- ja tsiviilhaldusmissioon", et tugevdada Iraagi politsei-, kohtu- ja kinnipidamisasutuste ning kriminaaleeluurimise suutlikkust, ning kutsub ELi eesistujariiki üles arutama Iraagi ajutise valitsusega teadmata kadunud inimestega tegeleva Iraagi ja rahvusvahelise ühiskomisjoni loomist;

Lähis-Ida

27. ühineb Euroopa Ülemkogu väljendatud solidaarsusega Palestiina rahvaga pärast president Arafati surma ja kinnitab taas oma täielikku toetust Palestiina omavalitsuse seaduslikele esindajatele;

28. kinnitab taas, tehes seda nimelt praegusel tundlikul hetkel, et Lähis-Ida konflikti lahendamine on võimalik ainult läbirääkimiste kaudu kindla ja lõpliku rahulepingu üle, nagu on sätestatud nn rahu teejuhis, seadmata eeltingimusi, ning mis põhineb kahe demokraatliku, suveräänse ja elujõulise riigi - Iisraeli ja Palestiina - rahumeelsel kõrvuti kooseksisteerimisel turvalistes ja tunnustatud piirides, kus on tagatud kristlaste, moslemite ja juutide rahumeelne kooseksisteerimine;

29. väljendab veendumust, et Palestiina omavalitsus suudab tagada institutsioonide normaalse toimimise, vabade ja õiglaste presidendi-, seadusandliku ja kohalike võimu organite valimiste läbiviimise ja olukorra kontrolli all hoidmise, et säilitada seaduslikkus ja kord kogu nimetatud protsessi jooksul; väljendab ELi pühendumust abistada Palestiina omavalitsust valimiste korraldamisel Palestiina aladel ja kutsub Iisraeli üles valimiste läbiviimisesse mitte sekkuma, vaid neile kaasa aitama;

30. toetab eriti ühise välis- ja julgeolekupoliitika (ÜVJP) kõrge esindaja esitatud praktilisi soovitusi julgeoleku, reformide ja ELi rahalise abi kohta, mida toetas ka Euroopa Ülemkogu, et taaskäivitada Lähis-Ida rahuprotsessi nn rahu teejuhi elluviimine;

Sudaan

31. jagab nõukogu 2. novembri 2004 järeldustes väljendatud tõsist muret julgeoleku- ja humanitaarolukorra halvenemise pärast Darfuri piirkonnas, mis tuleneb taasalanud vägivallast mässuliste ja kaitseväe poolt, millele lisandub siseriiklikult ümberasustatud inimeste vägivaldne ja sunniviisiline ümberasustamine Sudaani valitsusvägede poolt;

32. nõuab tungivalt, et konflikti kõik pooled lõpetaksid viivitamatult sõjategevuse ja täidaksid täies ulatuses 8. aprilli 2004. aasta N'Djamena relvarahukokkulepet, samuti ÜRO julgeolekunõukogu resolutsioone 1556 [2] ja 1564 [3];

33. kutsub ELi ja liikmesriike üles toetama ÜRO uurimiskomisjoni tegevust seoses rahvusvahelise humanitaarõiguse ja inimõiguste rikkumiste uurimisega ning konflikti kõiki pooli tegema nimetatud komisjoniga täielikku koostööd, võimaldades tal muuhulgas kinnitada, kas on esinenud genotsiidiakte, ja teha kindlaks selliste rikkumiste läbiviijad;

34. tervitab Euroopa Ülemkogu taaskinnitatud toetust Aafrika Liidu missioonile Darfuris ja kutsub liikmesriike üles täitma lubadust anda viivitamatult vajalikku asjatundlikku abi Aafrika Liidu missiooni laiendamiseks; rõhutab, et rahvusvaheline kogukond peab tihedas koostöös Aafrika Liiduga tegema rohkem, et tagada tsiviilisikute kaitse Darfuris olukorras, kus jätkuvad süstemaatilised tapmised ja vägistamised; soovitab selles küsimuses teha Aafrika Liidul, ÜROl ja ELil koostööd, kaaludes suurema arvu inimõiguste vaatlejate saatmist ja rahvusvahelise politsei sisseviimist piirkonda;

35. kutsub ELi ja liikmesriike üles jätkama toetust käimasolevatele Abuja ja Naivasha rahuprotsessidele, et hoida ära riski, mida ÜRO eriesindaja Sudaanis Jan Pronk on nimetanud "anarhiaks ning seaduslikkuse ja korra täielikuks kokkuvarisemiseks";

36. tervitab Sudaani valitsuse, Õiglus- ja Võrdsusliikumise (JEM) ning Sudaani Vabastusliikumise/armee (SLM/A) poolt Darfuri humanitaarolukorra parandamist ja Darfuri turvalisuse tugevdamist käsitlevate protokollide allkirjastamist;

37. kutsub ÜRO julgeolekunõukogu üles kehtestama Sudaani suhtes üldine relvaembargo ja rakendama eesmärgistatud sanktsioone nende vastu, kes vastutavad ulatuslike inimõiguste rikkumiste ja muude julmuste ning relvarahu ja rahuprotsessi kokkulepete hiljutiste rikkumiste eest, samuti kindlustama, et ükski selline sanktsioon ei suurenda Sudaani elanikkonna kannatusi;

Iraan

38. toetab Euroopa Liidu ja liikmesriikide pingutusi läbirääkimistel Iraani valitsusega riigi tuumaprogrammi käsitleva lepingu üle, lähtudes läbipaistvusest ja kooskõlast IAEA nõuetega; võtab teadmiseks Iraani võimude hiljutise avalduse, milles teatati riigi uraanirikastusprogrammi peatamisest;

39. väljendab samal ajal sügavat muret inimõiguste olukorra halvenemise üle Iraanis ning kinnitab veel kord, et püsivaid ja koostööle suunatud pikaajalisi suhteid Iraaniga, sealhulgas poliitilist mõõdet, saab rajada üksnes tõelisele edasiliikumisele ja praeguse olukorra paranemisele;

Ukraina

40. jagab nõukogu hinnangut, mille kohaselt Ukrainat peetakse oluliseks naabriks ja partneriks, kuid väljendab samas kahetsust, et presidendivalimiste esimene voor 31. oktoobril 2004 ei vastanud mitmetele demokraatlike valimiste rahvusvahelistele standarditele, ning väljendab oma muret seoses selle küsimusega;

41. kutsub seetõttu Ukraina võime tegelema märgitud puudustega õigeaegselt enne teist vooru ja looma vajalikud tingimused vabadeks ja õiglasteks valimisteks, tagades eelkõige mõlemale kandidaadile võrdse juurdepääsu riiklikule meediale;

42. viitab eelkõige Višgorodi (Kiievi rajoon) linnapea Kimlatši vahistamisele ja kutsub Ukraina ametivõime üles otsust viivitamatult tühistama;

43. peab väga julgustavaks Ukraina rahva kõrget valimisosalust, samuti huvi ja tõsist lähenemist presidendivalimistel ning kutsub seepärast nõukogu ja komisjoni üles - tingimusel, et presidendivalimiste teine voor vastab rahvusvahelistele standarditele - viima Ukraina tegevuskava ellu niipea kui võimalik ning võtma hoolika tähelepanu alla kodanikuühiskonna institutsioonide arendamine ja pidama seda prioriteediks;

44. pöördub otsustamiseks komisjoni ja liikmesriikide poole, kui Ukraina astub positiivseid samme demokraatia suunas, et vaadata avatult üle partnerlus- ja naabruspoliitika, tunnustades Ukraina Euroopasuunalisi püüdlusi;

ELi vabadus-, turvalisus- ja õiguspoliitika välisaspektid

45. võtab teadmiseks nõukogu võetud kohustuse abistada kolmandaid riike, eelkõige varjupaigataotlejate ja sisserändajate päritolu- ja transiitriike, et võidelda ebaseadusliku sisserändega, tugevdada rände haldamist ja kaitsta põgenikke; rõhutab siiski, et ükski selline meede ei tohi avaldada mõju ELi arenguabi eraldamisele ega ELi arengumaadele antava abi prioriteetidele, milleks peab jääma võitlus vaesusega, nagu on sätestatud ELi põhiseaduses; kutsub komisjoni ja kõrget esindajat üles tagama, et liidu vabadus-, turvalisus- ja õiguspoliitika välisaspektide strateegias, mis esitatakse 2005. aasta lõpuks, kaitstakse arenguabi selle kasutamise eest poliitilistel eesmärkidel;

***

46. teeb oma presidendile ülesandeks edastada käesolev resolutsioon nõukogule, komisjonile ning liikmesriikide ja Bulgaaria ning Rumeenia parlamentidele.

[1] ÜRO dokument S/RES/1546 (2004) 8. juunist 2004.

[2] ÜRO dokument S/RES/1556 (2004) 30. juulist 2004.

[3] ÜRO dokument S/RES/1564 (2004) 18. septembrist 2004.

--------------------------------------------------